b'\n_START_ARTICLE_\nCarl Johan von Konow\n_START_PARAGRAPH_\nCarl Johan von Konow (2. tammikuuta 1773 Akaa \xe2\x80\x93 23. hein\xc3\xa4kuuta 1855 Helsinki) oli suomalainen von Konow -sukuun kuulunut Suomen sodassa taistellut sotilas, joka muistetaan parhaiten J. L. Runebergin V\xc3\xa4nrikki Stoolin tarinoiden runosta Von Konow ja h\xc3\xa4nen korpraalinsa._NEWLINE_Von Konowin vanhemmat olivat majuri Gregori von Konow ja Ulrika Eleonora Bl\xc3\xa5field. H\xc3\xa4n k\xc3\xa4vi Haapaniemen sotakoulun ja osallistui Kustaa III:n sotaan 1788\xe2\x80\x931790 v\xc3\xa4nrikkin\xc3\xa4, yleten luutnantiksi. 1907 h\xc3\xa4nest\xc3\xa4 tuli kuningatar Fredrika Dorotean kamaripaasi, 1804 h\xc3\xa4net ylennettiin kapteeniksi Porin l\xc3\xa4\xc3\xa4nin jalkav\xc3\xa4kirykmenttiin. Vuonna 1807 h\xc3\xa4n osallistui Pommerissa Napoleonin joukkoja vastaan tehtyyn sotaretkeen. Suomen sodan aikana h\xc3\xa4n toimi Porin jalkav\xc3\xa4kirykmentin palveluksessa majurina ja komppanianp\xc3\xa4\xc3\xa4llikk\xc3\xb6n\xc3\xa4, kunnostautuen erityisesti Lapuan taistelussa ja Kauhajoella._NEWLINE_Sodan j\xc3\xa4lkeen von Konow erosi Ruotsin armeijan palveluksesta majurina 1810. H\xc3\xa4n palasi kuitenkin sotilasuralle Suomessa ja toimi vuodesta 1812 alkaen 2. suomalaisen j\xc3\xa4\xc3\xa4k\xc3\xa4rirykmentin Kuopion pataljoonan komentajana. Von Konow ylennettiin everstiluutnantiksi 1819 ja 1822 h\xc3\xa4nest\xc3\xa4 tuli H\xc3\xa4meenlinnan pataljoonan komentaja. H\xc3\xa4n erosi armeijan palveluksesta 1825 everstin arvoisena. T\xc3\xa4m\xc3\xa4n j\xc3\xa4lkeen h\xc3\xa4n toimi maanviljelij\xc3\xa4n\xc3\xa4. H\xc3\xa4net tunnettiin karskina herrana, joka mielell\xc3\xa4\xc3\xa4n muisteli sotakokemuksiaan._NEWLINE_Von Konowin puoliso vuodesta 1810 oli Agatha Kristina Becker (k. 1859).'